  **ข่าวประชาสัมพันธ์**

**กรุงไทยร่วมกับ “มหามกุฎราชวิทยาลัย” ยกระดับการศึกษายุคดิจิทัลผ่าน Krungthai Campus Application**

ธนาคารกรุงไทย ร่วมกับ มหาวิทยาลัยมหามกุฎราชวิทยาลัย ยกระดับการบริหารจัดการมหาวิทยาลัย ผ่าน Krungthai Campus Application ครบจบทุกบริการในแอปฯเดียว ทั้งการชำระเงิน บริการการศึกษา และการจัดการบริหารจัดการภายใน ตอบโจทย์ทุกไลฟ์สไตล์ของบุคลากรมหาวิทยาลัย ตอกย้ำความมุ่งมั่น นำเทคโนโลยีดิจิทัล ยกระดับการศึกษาไทย

**พระธรรมวชิรจินดาภรณ์**,รศ.ดร. อธิการบดี มหาวิทยาลัยมหามกุฎราชวิทยาลัย กล่าวว่า การพัฒนาเทคโนโลยีและนวัตกรรมดิจิทัลในปัจจุบันมีบทบาทสำคัญในการบริหารจัดการองค์กร รวมถึงการพัฒนาสถาบันการศึกษาให้ก้าวทันยุคสมัย ความร่วมมือในครั้งนี้เป็นการผสานพลังระหว่างมหาวิทยาลัยและสถาบันการเงินชั้นนำ เพื่อสร้างแพลตฟอร์มที่ช่วยอำนวยความสะดวกให้กับนักศึกษา คณาจารย์ และบุคลากร ให้สามารถเข้าถึงบริการทางการเงินได้อย่างสะดวกและปลอดภัย

นอกจากนี้ การลงนามบันทึกข้อตกลงความร่วมมือครั้งนี้ ยังสะท้อนถึงเจตนารมณ์ของทั้งสององค์กร ในการพัฒนาระบบบริหารจัดการที่มีประสิทธิภาพ โปร่งใส และเป็นไปตามมาตรฐานสากล เพื่อให้เกิดประโยชน์สูงสุดแก่ผู้ใช้งาน และเป็นรากฐานสำคัญในการพัฒนาเทคโนโลยีในภาคการศึกษาให้ก้าวไกลยิ่งขึ้น

**ผศ.ดร.เอื้อมพร มัชฌิมวงศ์** รองอธิการบดี ด้านการเงินและบริหารทรัพย์สิน มหาวิทยาลัยมหามกุฎราชวิทยาลัย กล่าวว่า ความร่วมมือกันในครั้งนี้ มหาวิทยาลัยมหามกุฎราชวิทยาลัยได้นำระบบมาใช้ครอบคลุม ทั้ง 7 วิทยาเขต และ 3 วิทยาลัย โดยมีผู้ใช้บริการทั้งสิ้นกว่า 6,000 ราย ตามพันธกิจของมหาวิทยาลัยในการ นำเทคโนโลยีดิจิทัลมาประยุกต์ใช้ เพื่อยกระดับการจัดการทางการเงิน เพิ่มประสิทธิภาพในการดำเนินงานและ การบริหารจัดการภายในมหาวิทยาลัย บูรณาการข้อมูลสารสนเทศเพื่อการวิเคราะห์และสนับสนุนการตัดสินใจ ที่มีต่อการบริหารงาน พร้อมกันนี้ ในอนาคตยังมีแผนความร่วมมือกับธนาคารกรุงไทยในการออกบัตร IPAC สำหรับนักศึกษาเพื่อรองรับการใช้งานที่ครอบคลุมและสะดวกสบายยิ่งขึ้น

**นางสาวนารีรัชย์ อริยประยูร** ผู้บริหารสายงานสายงานกลยุทธ์และผลิตภัณฑ์รายย่อย ธนาคารกรุงไทย กล่าวว่า ธนาคารกรุงไทย มุ่งมั่นพัฒนาผลิตภัณฑ์และบริการทางการเงิน เพื่อตอบโจทย์ลูกค้าในทุกมิติ โดยเฉพาะด้านการศึกษา ซึ่งเป็น 1 ใน 5 ระบบนิเวศหลักที่ธนาคารให้ความสำคัญ โดยนำเทคโนโลยีมาเพิ่มขีดความสามารถในการบริหารจัดการภายในสถาบันการศึกษาให้มีประสิทธิภาพยิ่งขึ้น ล่าสุด ร่วมมือกับมหาวิทยาลัยมหามกุฎราชวิทยาลัย ซึ่งเป็นสถาบันการศึกษาทางพระพุทธศาสนา นำระบบ **Krungthai Campus Application** มายกระดับการบริหารจัดการทางการศึกษาให้ทันสมัยและตอบโจทย์ยุคดิจิทัล พร้อมพัฒนา Payment Platformรองรับการชำระค่าเทอมและค่าธรรมเนียมต่างๆ ผ่านเว็บไซต์ของมหาวิทยาลัย สามารถชำระเงินผ่านบัตรเดบิต หรือ บัตรเครดิตที่มีสัญลักษณ์ VISA หรือ MasterCard และเชื่อมต่อกับระบบ Krungthai Fast Pay (Payment Gateway) ของธนาคาร เพื่อให้การชำระเงินเป็นไปอย่างสะดวก รวดเร็ว และปลอดภัย

**Krungthai Campus Application** เป็น One Stop Service ที่ตอบโจทย์ทุกไลฟ์สไตล์ในมหาวิทยาลัย ครอบคลุมการใช้งานของ นักศึกษา อาจารย์ และเจ้าหน้าที่ โดดเด่นด้วยฟังก์ชันการใช้งานที่ง่าย สะดวก และรวดเร็ว การจัดการข้อมูลส่วนตัว การยืนยันตัวตนผ่าน Virtual Card พร้อมอัพเดตข่าวสารและกิจกรรมของมหาวิทยาลัย การจองสถานที่และอุปกรณ์ การเช็คชื่อผู้เข้าร่วมกิจกรรม ตลอดจนการชำระค่าธรรมเนียมการศึกษาและค่าใช้จ่ายอื่นๆ ผ่าน QR Payment พร้อมรับสิทธิประโยชน์เพิ่มเติมจาก "เป๋าตังเปย์" บนแอปฯ เป๋าตัง โดยปัจจุบัน ได้รับความสนใจจากสถาบันการศึกษากว่า 38 แห่งทั่วประเทศ และมีผู้ใช้งานกว่า 300,000 ราย สะท้อนถึงความสำเร็จและความมุ่งมั่นของธนาคารในการนำเทคโนโลยีดิจิทัลมายกระดับการศึกษา เพื่อขับเคลื่อน ประเทศเติบโตอย่างยั่งยืน ตามวิสัยทัศน์ **"กรุงไทย เคียงข้างไทย สู่ความยั่งยืน"**

**ทีม Marketing Strategy**

**24 กุมภาพันธ์ 2568**